KBANK ตั้งเป้าสินเชื่อต่างประเทศปี 59 โต 40% เดินหน้าขยายสาขาจีน-AEC
KBANK ตั้งเป้าสินเชื่อต่างประเทศปี 59 โต 40% เดินหน้าขยายสาขาจีน-AEC
1 ธ.ค. 2558

นายธีรนันท์ ศรีหงส์ กรรมการผู้จัดการ ธนาคารกสิกรไทย จำกัด (มหาชน) หรือ KBANK เปิดเผยว่า ธนาคารตั้งเป้าการเติบโตของสินเชื่อต่างประเทศในปี 59 เติบโต 40% หลังจากขยายออกไปในจีนและประชามคมเศรษฐกิจอาเซียน (AEC) จากปัจจุบันมีจำนวนสินเชื่อคงค้างเฉพาะในต่างประเทศอยู่ที่กว่า 1 หมื่นล้านบาท โดยปัจจุบันแบ่งเป็นสินเชื่อที่ปล่อยให้กับผู้ประกอบการในจีนกว่า 90% และส่วนที่เหลือเป็นสินเชื่อที่ปล่อยให้กับผู้ประกอบการใน AEC
ทั้งนี้ การเติบโตของสินเชื่อในต่างประเทศของธนาคาร หลัก ๆ ยังมาจากจีน ซึ่งในปี 59 สาขาของธนาคารกสิกรไทยในจีนจะได้รับการยกระดับเป็นสถาบันการเงินท้องถิ่น เมื่อเปิดสาขาที่ 3 ในเซี่ยงไฮ้ จากปัจจุบันมีอยู่ 2 สาขาที่เซิ่นเจิ้น และเฉิงตู อย่างไรก็ตาม แม้ว่าภาวะเศรษฐกิจของจีนจะยังเผชิญภาวะการชะลอตัว ส่งผลให้ลูกค้าชะลอการขอสินเชื่อเพื่อไปลงทุน แต่ธนาคารมองว่ารัฐบาลจีนยังพยายามทำให้เศรษฐกิจในประเทศเริ่มกลับมาฟื้นตัวขึ้น แม้ว่าอาจจะต้องใช้ระยะเวลาบ้าง เพราะมาตรการต่างๆที่รัฐบาลจีนออกมานั้นยังไม่เห็นผลอย่างชัดเจนในปัจจุบัน แต่ในระยะยาวนั้นหากมาตรการของรัฐบาลจีนเกิดผลสำเร็จจะทำให้จีนมีการเติบโตขึ้นอย่างก้าวกระโดด
นอกจากนี้ ธนาคารยังมีการศึกษาเปิดสาขาที่ 4 ในจีน ส่วนสาขาในพม่าและเวียดนามนั้นคาดว่าจะสามารถเปิดได้ในปี 60 หลังจากปีหน้าจะมีการเปิดสาขาที่กรุงพนมเปญ ประเทศกัมพูชา อย่างเป็นทางการ โดยธนาคารยังเดินหน้าขยายสาขาไปในต่างประเทศที่เห็นว่ามีศักยภาพเพื่อสร้างการขยายตัวในอนาคต และสนับสนุนการลงทุนและการทำธุรกรรมทางการเงินให้กับลูกค้าของธนาคาร